b'\n_START_ARTICLE_\nAnte Gaber\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v \xc5\xa0kofji Loki, gimnazijo pa v Kranju in na Su\xc5\xa1aku, kjer je maturiral 1903. leta. Na Dunaju je \xc5\xa1tudiral umetnostno zgodovino, med \xc5\xa1tudijem in kasneje je potoval po Balkanu, Italiji in Nem\xc4\x8diji._NEWLINE_Po zaklju\xc4\x8denem \xc5\xa1tudiju je \xc5\xbeivel v \xc5\xa0kofji Loki, kjer se je dru\xc5\xbeil z impresionisti (Ivan Grohar, Rihard Jakopi\xc4\x8d). Leta 1913 se je zaposlil v Etnografskem muzeju v Beogradu, leto kasneje pa je dobil slu\xc5\xbebo na tamkaj\xc5\xa1njem gospodarskem ministrstvu. Med prvo svetovno vojno je bil leta 1915 konfiniran. Leta 1916 je postal vojak v avstrijski vojski. Takoj po vojni (1919) je bil nekaj \xc4\x8dasa upravitelj Riklijevega zdravili\xc5\xa1\xc4\x8da na Bledu. Nato se je zaposlil pri po\xc5\xa1ti v Ljubljani. Postal je strokovnjak za filatelijo.\n_START_SECTION_\nDela\n_START_PARAGRAPH_\nV \xc4\x8dasopise tiste dobe in revije (Dom in svet, Slovenec, Jutro) je pisal prispevke o slovenski umetnosti. Zelo pozorno je spremljal delo slovenskih impresionistov (I. Grohar, R. Jakopi\xc4\x8d ...). Navdu\xc5\xa1eno je zbiral folklorno gradivo in starine, v tujih \xc4\x8dasopisih pa je objavil ve\xc4\x8dje \xc5\xa1tevilo fotografij slovenske ljudske umetnosti. Kot navdu\xc5\xa1en filatelist je urejal prvi slovenski filatelisti\xc4\x8dni list Kolektor (1924-33) in prilogo Jutra, Filatelija. Poleg tega je napisal ve\xc4\x8d prispevkov o slovenskih znamkah in zgodovini slovenskega novinarstva. V zborniku Razstava slovenskega novinarstva\xc2\xa0: [Ljubljana, 1. - 12. IX. 1937] (COBISS) je objavil razpravo Skozi stoletja za na\xc5\xa1im novinarstvom (COBISS).'